מניית דלק נדל"ן מזנקת בשעות אחר הצהריים בשיעור חד של 22% ובמחזור של כ-15 מיליון שקל, וזאת בניגוד ליציבות השוררת היום בקרב המדדים המובילים. ההערכות בקרב פעילים בשוק גורסות כי מדובר בשחקני שורט, הסובלים מתופעת שורט-סקוויז במניה, אשר לא מצאו מניות בהשאלה ונאלצו לקנות בכל מחיר.
שורט הוא פעולה המהמרת על ירידה בערכו של המניה. גוף שמהמר על ירידה במחיר של ני"ע מסוים שואל את הנייר מגוף אחר, תמורת עמלה מסויימת, מוכר אותו בשוק וכעבור תקופה מסוימת יקנה את הנייר בשוק ויחזיר אותו לגוף המשאיל. אם אכן ירד מחירו של ני"ע - הרי שאותו גוף הרוויח.
שחקני השורט פתחו פוזיציות שורט, השאילו מניות דלק נדל"ן וארבו לבנק הפועלים ,אשר מוכר את מניות הזרוע הנדל"נית של קבוצת תשובה באופן עקבי, על מנת לקנות ממנו במחיר נמוך יותר. הפעם הבנק לא הופיע בזירה ושחקני השורט נתקעו ללא כיסוי במועד תום תקופת השורט ונאלצו לרכוש בכל מחיר.